Publikum kan se frem til et genhør med klassikere som Slave to Love, Let's Stick Together og Avalon og nye sange fra det anmelderroste album Olympia, der udkom i efteråret, når Bryan Ferry går på scenen til Skovrock til sommer. Bryan Ferry udgav i efteråret solopladen Olympia, men har i de seneste år turneret verden rundt med Roxy Music, gruppen Ferry var frontmand for indtil midt i firserne, og som han fandt sammen med i begyndelsen af det nye årtusinde. Koncerterne i Skovdalen i Aalborg bliver et tilbagebilk over næsten fyrre års karriere, hvor der bliver plads til både nye sange og klassikere fra de seneste fire årtier. - En koncert med Bryan Ferry på Skovdalens fine scene omkranset af de store bøgetræer er en meget intime ramme og et scoop, siger Jørgen Nissen, leder af spillestedet Skråen, der også står bag Skovrock-koncerterne. Skovrock arrangeres i samarbejde med Aalborg Kongres- og Kulturcenter.

Referat:
Når Skovrock afholdes til August, bliver det med blandt andre rockmusikeren Bryan Ferry på Scenen.